**nimeni nu-și amintește**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

așteptările-s amorțite,

suflul unui octombrie sec

le ascunde-n cazemate-

nimeni

nu-și amintește

de-o toamnă

cu parfum de crizanteme…

șuieratul păsării

se auzea dincolo de

înaltele trecători ale vârstei;

nimeni

nu-și amintește

de vreun zbor

deasupra catargelor…

tresăriri în somn,

omu-i

golit de orice intenție

funcțională;

nimeni nu-şi amintește,

să-i fi făcut cineva vreo

inventariere.

pe-o creangă,

luna

are pe cap o pălărie veche din paie;

nimeni

nu-și amintește

gustul gutuilor.

în camera albă,

mesajele decriptate-s

convertite-n

sunete de orgă-

nimeni

nu-și amintește

de maldărul de frunze uscate

la pas cu poetul…

alături,

ca un fum de rătăcitoare dorințe,

insecte sălbatice;

nimeni

nu-și amintește

de albina lucrătoare.

neliniștea înșelătoarelor țărmuri

aduce la mal

un murmur uscat de eresuri-

nimeni

nu-și amintește

cântecul de libertate

intonat de oamenii vii.